作者:岑參
標題:北庭西郊候封大夫受降回軍獻上
內容:胡地苜蓿美，輪臺徵馬肥。大夫討匈奴，前月西出師。甲兵未得戰，降虜來如歸。橐駝何連連，穹帳亦累累。陰山烽火滅，劍水羽書稀。卻笑霍嫖姚，區區徒爾為。西郊候中軍，平沙懸落暉。驛馬從西來，雙節夾路馳。喜鵲捧金印，蛟龍盤畫旗。如公未四十，富貴能及時。直上排青雲，傍看疾若飛。前年斬樓蘭，去歲平月支。天子日殊寵，朝廷方見推。何幸一書生，忽蒙國士知。側身佐戎幕，斂衽事邊陲。自逐定遠侯，亦著短後衣。近來能走馬，不弱並州兒。